b'\n_START_ARTICLE_\n\'Ndrangheta\n_START_PARAGRAPH_\n\'Ndrangheta (gr. andragath\xc3\xada \xe2\x80\x93 heroizmas ir doryb\xc4\x97) \xe2\x80\x93 viena galingiausi\xc5\xb3 ir negailestingiausi\xc5\xb3 Italijos organizuot\xc5\xb3 nusikalt\xc4\x97li\xc5\xb3 grupuot\xc4\x97, daugiausiai veikianti Kalabrijoje. Nepaisant to, jog u\xc5\xbesienyje ji ma\xc5\xbeiau \xc5\xbeinoma nei Sicilijos mafija ir laikoma kaimi\xc5\xa1kesne nei Neapolio Kamora ar Apulijos Jungtin\xc4\x97 \xc5\xa0ventoji Kar\xc5\xabna, \'Ndrangheta sugeb\xc4\x97jo tapti galingiausiu nusikalstamu sindikatu Italijoje po 1990 m. Nors tapatinama su Sicilijos mafija \'Ndrangheta veikia nepriklausomai, nors b\xc5\xabna bendr\xc5\xb3 veiksm\xc5\xb3 d\xc4\x97l artimos geografin\xc4\x97s Sicilijos ir Kalabrijos kaiminyst\xc4\x97s._NEWLINE_Italijos organizuoto nusikalstamumo tyrimo agent\xc5\xabros apskai\xc4\x8diavo, kad \'Ndranghetos metin\xc4\x97s pajamos yra apie 35\xe2\x80\x9340 milijard\xc5\xb3 eur\xc5\xb3, o tai sudaro apie 3.5\xc2\xa0% Italijos BVP. Did\xc5\xbeioji pajam\xc5\xb3 dalis yra i\xc5\xa1 prekybos narkotikais bei neva legalaus verslo: restoran\xc5\xb3, prekybos centr\xc5\xb3 ir statyb\xc5\xb3._NEWLINE_Kalabrijoje yra apie \xc5\xa1imtas toki\xc5\xb3 \xc5\xa1eim\xc5\xb3, turin\xc4\x8di\xc5\xb3 po 4-5 t\xc5\xabkst. nari\xc5\xb3. Dauguma grupuo\xc4\x8di\xc5\xb3 (86) veikia Kalabrijos Red\xc5\xbeo provincijoje, nors dalis i\xc5\xa1 70 nusikalstam\xc5\xb3 grupuo\xc4\x8di\xc5\xb3, veikian\xc4\x8di\xc5\xb3 Katandzaro ir Kozencos provincijose, formaliai priklauso \'Ndranghetai. Grupuot\xc4\x97s susitelkusios varganuose Kalabrijos kaimuose, tokiuose kaip Lokriai, San Luka, Afrikas ar Altomont\xc4\x97 bei provincijos sostin\xc4\x97je Kalabrijos Red\xc5\xbee. San Luka laikoma \'Ndranghetos tvirtove. Pasak buvusio \'Ndranghetos nario "beveik visi vyrai priklauso \'Ndranghetai, o Polsio \xc5\xa1ventykla nuo seno yra \'Ndranghetos susitikimo vieta". \'Ndranghetos bosai i\xc5\xa1 u\xc5\xbesienio, net toki\xc5\xb3 tolim\xc5\xb3 \xc5\xa1ali\xc5\xb3 kaip Kanada ar Australija reguliariai ten susirenka._NEWLINE_\'Ndrangheta turi \xc4\xafdomi\xc4\x85 savyb\xc4\x99 \xc4\xafkurti at\xc5\xa1akas u\xc5\xbesienyje daugiausiai per migracij\xc4\x85. Manoma, kad visame pasaulyje organizacijai priklauso 20 t\xc5\xabkst. nari\xc5\xb3. Organizacija veikia \xc5\xa1iaur\xc4\x97s Italijoje, Vokietijoje, Belgijoje, Olandijoje, Pranc\xc5\xabzijoje, Ryt\xc5\xb3 Europoje, JAV, Kanadoje ir Australijoje._NEWLINE_Teis\xc4\x97saugai Kalabrijoje trukdo tai, kad teis\xc4\x97jai ir prokurorai gerai pasirod\xc4\x99 per egzaminus gali pasirinkti savo postus. Tie, kurie priversti dirbti Kalabrijoje, i\xc5\xa1 karto pra\xc5\xa1osi perkeliami. Kai vyriausyb\xc4\x97s veiksmai ne\xc5\xbeym\xc5\xabs, o pareig\xc5\xabnai korumpuoti, nedaugelis \xc5\xbemoni\xc5\xb3 bando pasiprie\xc5\xa1inti organizacijai._NEWLINE_2010 m. liepos 13 d. Italijos teis\xc4\x97sauga atliko did\xc5\xbeiausi\xc4\x85 per 15 m. nusikalt\xc4\x97li\xc5\xb3 sulaikymo akcij\xc4\x85. Jos metu buvo sulaikyti 304 asmenys, susij\xc4\x99 su Ndrangheta organizacija.  Vienas sulaikyt\xc5\xb3j\xc5\xb3 buvo svarbiausias \xc5\xa1ios organizacijos lyderis, vadinamas bos\xc5\xb3 bosu (it. capo dei capi), Domenico Oppedisano. Operacijos, kuri daugiausiai vyko Kalabrijoje ir Lombardijoje, metu are\xc5\xa1tuota turto u\xc5\xbe ma\xc5\xbedaug 60 mln. eur\xc5\xb3._NEWLINE_2011 m. liepos 14 d. Italijos, JAV, Ispanijos ir Olandijos specialiosios paj\xc4\x97gos atliko stambias operacijas, kuri\xc5\xb3 metu suimta apie 40 narkotik\xc5\xb3 prekyba \xc4\xaftariam\xc5\xb3 su \'Ndrangheta grupuote susijusi\xc5\xb3 asmen\xc5\xb3. \xc4\xaetariama, kad Italijos, Meksikos ir Kolumbijos mafijos karteliai veik\xc4\x97 i\xc5\xa1vien platindami narkotikus JAV ir Europoje. Sicilijoje tuo pa\xc4\x8diu buvo konfiskuota \xc5\xa1imtai kilogram\xc5\xb3 kokaino.'